ครม. ตั้ง “ศุลกากรมาบตาพุด” รับพื้นที่เศรษฐกิจ “ภาคใต้” ขยายตัว
ครม. ไฟเขียวจัดตั้ง “ศุลกากรมาบตาพุด” ในเขต EEC รองรับการอำนวยความสะดวกสินค้านำเข้าและส่งออก รวมถึงขยายตัวระเบียงเศรษฐกิจภาคใต้
ครม. ไฟเขียวจัดตั้ง “ศุลกากรมาบตาพุด” ในเขต EEC รองรับการอำนวยความสะดวกสินค้านำเข้าและส่งออก รวมถึงขยายตัวระเบียงเศรษฐกิจภาคใต้
9 ส.ค. 2565

นางสาวไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี (ครม.) เห็นชอบร่างกฎกระทรวงแบ่งส่วนราชการกรมศุลกากร กระทรวงการคลัง (ฉบับที่…) พ.ศ…. โดยมีสาระสำคัญเป็นการจัดตั้งสำนักงานศุลกากรขึ้นใหม่การให้คงและเพิ่มหน้าที่และอำนาจหน่วยงานที่มีอยู่เดิม
ทั้งนี้ ในส่วนของการจัดตั้งหน่วยงานใหม่ ประกอบด้วย สำนักงานศุลกากรมาบตาพุด เพื่ออำนวยความสะดวกด้านพิธีการศุลกากรในเขตพัฒนาพิเศษภาคตะวันออก (อีอีซี) การจัดเก็บภาษีและรายได้อื่นสำหรับสินค้านำเข้าและส่งออกสินค้าถ่ายลำ สินค้าผ่านแดน และสำนักงานศุลกากรภาคที่ 5 เพื่อรองรับการอำนวยความสะดวกในการนำของเข้า, การส่งของออก, และการขยายตัวของระเบียงเศรษฐกิจภาคใต้
นอกจากนี้ ให้เพิ่มหน้าที่และอำนาจของสำนักงานศุลกากร ดังต่อไปนี้ สำนักงานศุลการกรุงเทพ ตามที่รัฐมนตรีประกาศกำหนด, สำนักงานศุลกากรตรวจของผู้โดยสาร ท่าอากาศยานสุวรรณภูมิ, สำนักงานศุลกากรตรวจสินค้า ท่าอากาศยานสุวรรณภูมิ, สำนักศุลกากรตรวจสินค้าลาดกระบังตามที่รัฐมนตรีประกาศกำหนด, สำนักงานศุลกากรท่าเรือกรุงเทพตามที่รัฐมนตรีประกาศกำหนด และสำนักงานศุลกากรการท่าอากาศยานดอนเมือง
โดยให้เพิ่มหน้าที่และอำนาจในการตรวจสอบบันทึก บัญชีและเอกสารที่เกี่ยวกับการนำของเข้า หรือส่งของออก ณ ที่ทำการของผู้นำของเข้า ผู้ส่งของออก หรือผู้ที่เกี่ยวข้องเพื่อปราบปรามการฉ้อฉลทางการค้าภายในสำหรับส่วนราชการที่เหลือภายใต้กรมศุลกากร กระทรวงการคลัง ให้มีหน้าที่และอำนาจคงเดิม